CELEX: 62012TN0376
Language: el
Date: 2012-08-21 00:00:00
Title: Υπόθεση T-376/12: Προσφυγή της 21ης Αυγούστου 2012 — Ελληνική Δημοκρατία κατά Επιτροπής

27.10.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 331/26
            
         
      Προσφυγή της 21ης Αυγούστου 2012 — Ελληνική Δημοκρατία κατά Επιτροπής
      (Υπόθεση T-376/12)
      (2012/C 331/51)
      Γλώσσα διαδικασίας: η ελληνική
      
         Διάδικοι
      
      
         Προσφεύγουσα: Ελληνική Δημοκρατία (εκπρόσωποι: Ι. Χαλκιάς, Ε. Λευθεριώτου και Σ. Παπαϊωάννου)
      
         Καθής: Ευρωπαϊκή Επιτροπή
      
         Αιτήματα της προσφεύγουσας
      
      Η προσφεύγουσα ζητεί από το Γενικό Δικαστήριο:
      
                  —
               
               
                  Να γίνει δεκτή η προσφυγή·
               
            
                  —
               
               
                  Να ακυρωθεί η εκτελεστική απόφαση της Επιτροπής C(2012) 3838 της 22ας Ιουνίου 2012, για τον αποκλεισμό από τη χρηματοδότηση της Ευρωπαϊκής Ένωσης ορισμένων δαπανών που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), τμήμα Εγγυήσεων, στο πλαίσιο του Ευρωπαϊκού Γεωργικού Ταμείου Εγγυήσεων (ΕΓΤΕ) και στο πλαίσιο του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ), κοινοποιηθείσα με αριθμό C(2012) 3838 και δημοσιευθείσα στο L 165/83/26-06-2012 (2012/336/EE), κατά το μέρος που αφορά δημοσιονομικές διορθώσεις σε βάρος της Ελληνικής Δημοκρατίας στους τομείς της σταφίδας και των παράνομων φυτεύσεων αμπελώνων· και
               
            
                  —
               
               
                  Να καταδικασθεί η Επιτροπή στα δικαστικά έξοδα.
               
            
         Ισχυρισμοί και κύρια επιχειρήματα
      
      Η Ελληνική Δημοκρατία με την προσφυγή της ζητεί την ακύρωση της εκτελεστικής απόφασης της Επιτροπής της 22ας Ιουνίου 2012, για τον αποκλεισμό από τη χρηματοδότηση της Ευρωπαϊκής Ένωσης ορισμένων δαπανών που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), τμήμα Εγγυήσεων, στο πλαίσιο του Ευρωπαϊκού Γεωργικού Ταμείου Εγγυήσεων (ΕΓΤΕ) και στο πλαίσιο του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ), κοινοποιηθείσα με αριθμό C(2012) 3838 και δημοσιευθείσα στο L 165/83/26-06-2012 (2012/336/EE), κατά το μέρος που αφορά δημοσιονομικές διορθώσεις σε βάρος της Ελληνικής Δημοκρατίας στον τομέα της σταφίδας περιόδου εμπορίας 2006/2007 και στον αμπελοοινικό τομέα-φύτευση αμπελιών χωρίς δικαίωμα επαναφύτευσης.
      Σχετικά με τη διόρθωση στη σταφίδα, η προσφεύγουσα προβάλλει, πρώτον, ότι οι επιβληθείσες διορθώσεις σε ποσοστό 100 % για τη σουλτανίνα και σε ποσοστό 25 % για την κορινθιακή σταφίδα, αναφορικά με τη μείωση της ελάχιστης απόδοσης, την εξειδίκευση των αμπελοτεμαχίων, των πραγματικών αποδόσεων και παραδόσεων, στηρίζονται σε εσφαλμένη εκτίμηση των πραγματικών περιστατικών και σε εσφαλμένη ερμηνεία και εφαρμογή του άρθρου 3, παράγραφος 2δ', του κανονισμού 1621/99 (1).
      Δεύτερον, η προσφεύγουσα υποστηρίζει ότι η προσβαλλόμενη απόφαση είναι μη νόμιμη και ακυρωτέα διότι η επιβολή από την Επιτροπή κατ’αποκοπή διόρθωσης 100 % για τη σουλτανίνα και σε ποσοστό 25 % για την κορινθιακή σταφίδα, αναφορικά με τις ελλείψεις ως προς τη μείωση της ελάχιστης απόδοσης, τη μη τήρηση της απαίτησης για εξειδίκευση του αμπελοτεμαχίου και τις πραγματικές αποδόσεις και παραδόσεις, στηρίζεται σε εσφαλμένη ερμηνεία και εφαρμογή του παραρτήματος 2 του εγγράφου VI/5330/97, του παραρτήματος 17 του εγγράφου AGRI/17933/2000 καθώς και του εγγράφου AGRI/60637/2006, εμπεριέχει ανεπαρκείς αιτιολογίες, είναι δυσανάλογη προς τις διαπιστωθείσες ελλείψεις και συνιστά υπέρβαση της διακριτικής εξουσίας της Επιτροπής.
      Σχετικά με τις φυτεύσεις χωρίς δικαίωμα αναφύτευσης, η προσφεύγουσα προβάλλει, πρώτον, ότι η επιβολή δημοσιονομικής διόρθωσης από την Επιτροπή, είναι μη νόμιμη και ακυρωτέα διότι: α) αφορά σε απόρριψη δαπανών που πραγματοποιήθηκαν σε χρόνο που προηγείται των 24 μηνών από την ανακοίνωση των αποτελεσμάτων της έρευνας της Επιτροπής κατά παράβαση του άρθρου 7, παράγραφος 4, του κανονισμού 1258/99 (2) και ήδη άρθρου 31 του κανονισμού 1290/2005 (3) και β) παραβιάζει την αρχή της ασφάλειας του δικαίου και αποδυναμώνει τα δικαιώματα άμυνας και υποστήριξης των ισχυρισμών της προσφεύγουσας λόγω της αναδρομής σε γεγονότα και πράξεις περασμένων δεκαετιών.
      Τρίτον, η προσφεύγουσα υποστηρίζει ότι η κρίση της Επιτροπής ότι οι εκτάσεις που διευθετήθηκαν δυνάμει του άρθρου 2, παράγραφος 3, στοιχείο α', του κανονισμού 1493/1999 (4) έχουν διευθετηθεί κατά τρόπο μη σύμφωνο προς τη διάταξη αυτή, διότι η μη ολοκλήρωση του Αμπελουργικού Μητρώου (ΑΜ) κατά το χρόνο επεξεργασίας των αιτήσεων διευθέτησης δεν παρείχε τις αναγκαίες εγγυήσεις για τον έλεγχο των παρεκκλίσεων, στηρίζεται σε πλάνη περί τα πράγματα.
      Τέταρτον, η προσφεύγουσα προβάλλει ότι η προσβαλλόμενη απόφαση είναι μη νόμιμη και ακυρωτέα διότι η επιβληθείσα διόρθωση και η εφαρμοσθείσα μέθοδος υπολογισμού αυτής με αναλογική εφαρμογή του άρθρου 86 του κανονισμού 479/2008 (5) αντίκεινται στο άρθρο 31 του κανονισμού 1290/2005 και στις κατευθυντήριες οδηγίες του εγγράφου VI/5330/87, η δε εφαρμογή της οδηγεί σε δυσανάλογα αποτελέσματα σε σχέση με τις διαπιστωθείσες ελλείψεις.
      Πέμπτον, η προσφεύγουσα υποστηρίζει ότι ο προσδιορισμός από την Επιτροπή της συνολικής έκτασης που διευθετήθηκε κατ’εφαρμογή του άρθρου 2, παράγραφος 3 α', του κανονισμού 1493/1999 σε 7 112,04 εκτάρια και της μέσης αξίας των δικαιωμάτων φύτευσης σε 1 500 ευρώ/εκτάριο στηρίζεται σε πλάνη περί τα πράγματα, εμπεριέχει ανεπαρκείς αιτιολογίες και είναι αντίθετη προς την αρχή της αναλογικότητας.
      
         (1)  Κανονισμός (ΕΚ) αριθ. 1621/1999 της Επιτροπής, της 22ας Ιουλίου 1999, για τη θέσπιση των λεπτομερειών εφαρμογής του κανονισμού (ΕΚ) αριθ. 2201/96 του Συμβουλίου όσον αφορά στην ενίσχυση για την καλλιέργεια σταφυλιών που προορίζονται για την παραγωγή ορισμένων ποικιλιών σταφίδων
      
         (2)  Κανονισμός (ΕΚ) αριθ. 1258/1999 του Συμβουλίου, της 17ης Μαΐου 1999, περί χρηματοδοτήσεως της κοινής γεωργικής πολιτικής
      
         (3)  Κανονισμός (ΕΚ) αριθ. 1290/2005 του Συμβουλίου, της 21ης Ιουνίου 2005, για τη χρηματοδότηση της κοινής γεωργικής πολιτικής
      
         (4)  Κανονισμός (ΕΚ) αριθ. 1493/1999 του Συμβουλίου, της 17ης Μαΐου 1999, για την κοινή οργάνωση της αμπελοοινικής αγοράς
      
         (5)  Κανονισμός (ΕΚ) αριθ. 479/2008 του Συμβουλίου, της 29ης Απριλίου 2008, για την κοινή οργάνωση της αμπελοοινικής αγοράς, την τροποποίηση των κανονισμών (ΕΚ) αριθ. 1493/1999, (ΕΚ) αριθ. 1782/2003, (ΕΚ) αριθ. 1290/2005, (ΕΚ) αριθ. 3/2008 και την κατάργηση των κανονισμών (ΕΟΚ) αριθ. 2392/86 και (ΕΚ) αριθ. 1493/1999